**UČEBNÉ OSNOVY ENVIRONMENTÁLNEJ VÝCHOVY**

1. **INFORMÁCIE O PREDMETE**

Naša škola sa zapojila do projektu Zelená škola a preto si myslíme, že zavedenie povinného predmetu environmentálna výchova v siedmom ročníku bude prínosom v našom snažení k premene našej školy z konvenčnej na zelenú. Obsah environmentálnej výchovy umožňuje chápať, analyzovať a hodnotiť vzťahy medzi človekom a jeho životným prostredím na základe poznávania ekologických procesov, ktorými sa riadi život na Zemi, geomorfologických a klimatických podmienok ovplyvňujúcich činnosť ľudí a ďalších živých organizmov. Rovnako významné je pochopenie sociálnych a kultúrnych vplyvov, ktoré determinujú ľudské hodnoty a správanie, vedomie individuálnej zodpovednosti za vzťah človeka k prostrediu ako spotrebiteľa a výrobcu. Tieto poznatky a schopnosti človeka determinujú proces intelektuálneho a praktického rozhodovania a uvedomovanie si vplyvov ľudskej činnosti na kvalitu života na Zemi.

Kľúčovou súčasťou environmentálnej výchovy je hľadanie súvislostí, predchádzanie príčinám a riešenie negatívnych následkov ľudskej činnosti.

Environmentálna výchova je výchova prostredníctvom, čiže ide o využívanie životného prostredia ako zdroja učenia, získavania zručností, spôsobilostí a kompetencií. Je to výchova o životnom prostredí, učí ako poznávať lokálne alebo širšie životné prostredie.

Najzávažnejším problémom dneška je globálna ekologická kríza. Z tohto dôvodu je našim cieľom zamerať sa na problematiku ochrany životného prostredia prostredníctvom vedenia žiakov ku kompetenciám uvedomelého využívania prírodných zdrojov a tým k zmierňovaniu a prispôsobeniu sa zmene klímy. Je potrebné uvažovať nad tým, ako pripraviť žiakov pre život v spoločnosti, ktorej prvoradou úlohou je obnoviť narušenú rovnováhu a vytvoriť optimálne prostredie pre rozvoj ľudskej spoločnosti, ale aj ostatných živých organizmov a spoločenstiev.

Regionálna výchova sa vo svojom obsahu zaoberá živým a hodnotným hmotným a nehmotným kultúrnym dedičstvom Slovenskej republiky. Regionálna výchova vedie k vzťahu a úcte k človeku, obci , mestu, vlasti výchova k národnému povedomiu. Tvorí súčasť výchovného pôsobenia, každodenného kontaktu detí s okolitou realitou, rodičmi a učiteľmi. Prostredníctvom úrovne kvality týchto kontaktov a vznikajúcich väzieb je silne ovplyvňovaný vzťah detí k hodnotám, k vytváraniu a rozvíjaniu väzieb je silne ovplyvňovaný vzťah detí k hodnotám.

Regionálna výchova v ŠkVP v 6 . ročníku je zameraná na spoznanie biologických charakteristík regiónu Edukácia spočíva najmä v aktivite žiakov, vypracúvajú geografické projekty o svojej obci, učia sa regionálne povesti súvisiace s prírodnými zvláštnosťami, tvoria tajničky, osemsmerovky, učia sa porekadlá, príslovia, hádanky, zisťujú pôvod vzniku názvov jednotlivých chotárov, pracujú s topografickými mapami, spoznávajú flóru a faunu svojej obce.

Základom našej kultúrnej identity, ako aj zdrojom historického vedomia, patriotizmu a vzdelanosti, poznávania kultúrnej rozmanitosti, je tradičná ľudová kultúra – kultúra, ktorú vytvorili, ktorou žili a dodnes žijú najširšie vrstvy obyvateľstva, preto sa regionálna výchova stala súčasťou vzdelávania aj v 6 ročníku.

1. **CHARAKTERISTIKA CIEĽOV**

Cieľom environmentálnej výchovy žiakov základných škôl je formovať a rozvíjať také osobnostné kvality, ktoré ich naučia chrániť a zlepšovať životné prostredie, pripraviť ich na vyhľadávanie správnych a objektívnych informácií, kritické myslenie, rozoznávanie potrebného od zbytočného, pravdivého od nepravdivého. Demonštrovať im na praktických ukážkach ako je možné teoretické opatrenia využívania prírodných zdrojov a tým aj o zmierňovaní (mitigácii) a prispôsobovaní sa (adaptácii) zmene klímy vniesť do praxe – do bežného života Takto projektovaný dlhodobý zámer výchovnej práce je potrebné realizovať plnením konkrétnych úloh zacielených na základné súčasti rozvoja osobnosti žiakov.

Školský vzdelávací program je zameraný na praktickú činnosť žiakov. Podporí ich kreativitu, naučí vzájomnej spolupráci. Žiaci by sa mali naučiť robiť kvalitné projekty, vedieť ich odprezentovať a hodnotiť.

Pri svojej práci sa naučia triediť informácie podľa dôležitosti, pracovať so štatistickým materiálom a využívať informačné technológie. Zároveň sa naučia vyjadrovať svoje názory a myšlienky verejne pred triednym kolektívom. V neposlednej rade získaju cenné informácie o jednotlivých chránených územiach.

1. **VÝCHOVNO VZDELÁVACIE STRATÉGIE**

**Výchovné a vzdelávacie stratégie** vychádzajú z nasledovných kompetencií:

Žiaci primerane k svojim vekovým osobitostiam poznajú a chápu:

* prírodné javy a deje v životnom prostredí;
* zásahy ľudskej činnosti do životného prostredia;
* možnosti využívania prírodných zdrojov,
* ako zmierniť (mitigácia) a prispôsobiť sa (adaptácia) zmene klímy,
* rozdielne typy životného prostredia;
* globálne problémy ľudstva - (skleníkový efekt, kyslý dážď, znečisťovanie ovzdušia atď.);
* závislosť ľudského života a živobytia od životného prostredia;
* dôsledky rozhodnutí a činnosti ľudí v minulosti na súčasný stav životného prostredia;
* konflikty, ktoré môžu vzniknúť na základe environmentálnych problémov;
* vzájomnú závislosť jednotlivcov, skupín a národov od životného prostredia;
* význam efektívnej ochrany a trvale udržateľného stavu životného prostredia;
* lokálne, národné a medzinárodné opatrenia na ochranu a využívanie životného prostredia.

Stanovené ciele sa dosahujú rozvíjaním ďalších **kľúčových kompetencií žiakov**, ktoré sa týkajú týchto oblastí:

• ***komunikatívne zručnosti:***

- vyjadriť vlastný názor na životné prostredie ústnou, písomnou a dramatickou formou, zrozumiteľne a výstižne argumentovať

• ***numerické zručnosti:***

- zhromažďovať, triediť, analyzovať údaje, interpretovať štatistické údaje o životnom prostredí;

• ***študijné zručnosti:***

- získavať, analyzovať, interpretovať a hodnotiť informácie o životnom prostredí z rozličných zdrojov, plánovať a organizovať aktivity alebo projekty týkajúce sa životného prostredia;

• ***zručnosti potrebné na riešenie problémov:***

- identifikovať príčiny a následky environmentálnych problémov, formovať správny názor a úsudok na jednotlivé environmentálne problémy a ich riešenie.

• ***sociálne zručnosti:***

- pracovať kooperatívne, v skupinách, vypočuť iných.

• ***technické zručnosti:***

- zaznamenávať informácie o životnom prostredí do počítačovej databázy, následná tvorivá práca s databázou a vybranými programami.

1. **OBSAH PREDMETU**

Environmentálna výchova je samostatným predmetom len v 6. ročníku, inak je súčasťou obsahu jednotlivých učebných predmetov.

Obsah environmentálnej výchovy umožňuje chápať, analyzovať a hodnotiť vzťahy medzi človekom a jeho životným prostredím na základe poznávania ekologických procesov, ktorými sa riadi život na Zemi, geomorfologických a klimatických podmienok ovplyvňujúcich činnosť ľudí a ďalších živých organizmov. Rovnako významné je pochopenie sociálnych a kultúrnych vplyvov, ktoré determinujú ľudské hodnoty a správanie, vedomie individuálnej zodpovednosti za vzťah človeka k prostrediu ako spotrebiteľa a výrobcu. Tieto poznatky a schopnosti človeka determinujú proces intelektuálneho a praktického rozhodovania a uvedomovanie si vplyvov ľudskej činnosti na kvalitu života na Zemi.

Obsah environmentálnej výchovy je organicky spojený s obsahom vzdelávania v týchto témach učiva:

Zachovanie biodiverzity - rozmanitosti života na našej planéte

Odlesňovanie

Racionálne využívanie prírodných zdrojov

Zmena klímy a prispôsobovanie sa jej

Znečisťovanie ovzdušia, vody, pôdy

Úbytok ozónovej vrstvy

Kyslý dážď

Spotreba energie

Odpad

Urbanizácia

Populačná explózia

Štátny vzdelávací program odporúča nasledovné témy:

Môj rodný kraj

Objavujeme Slovensko

Tradičná ľudová kultúra

Naša škola je členom Združenia škôl s regionálnou výchovou, kde sme pripravili 7 modulov edukácie regionálnej výchovy a tie sme zaradili ako jednotlivé tematické celky dodržiavajúc odporúčané témy Školského vzdelávacieho programu a prispôsobené našim potrebám.

Obsahovou náplňou jednotlivých hodín sú tematické okruhy :

1. Významné osobnosti v edukácii regionálnej výchovy

2. Prírodné špecifiká v edukácii regionálnej výchovy

3. Ľudová kultúra a folklór v edukácii regionálnej výchovy

4. Technické pamiatky v edukácii regionálnej výchovy

5. Historické pamiatky v edukácii regionálnej výchovy

6. Ľudová slovesnosť v edukácii regionálnej výchovy

**7.** Remeselná výroba v edukácii regionálnej výchovy

1. **ORGANIZÁCIA PREDMETU**

Určujú metódy a formy práce, ktoré budú motivovať a usmerňovať žiakov na vyučovaní a učení. Pri prieskume životného prostredia, ako aj pri ďalšom spracovaní jeho výsledkov a ich prezentácií budú žiaci pracovať v skupinkách. Optimálna veľkosť skupiny sú 4 žiaci. Každá skupina spracúva danú tému, a to od prieskumu až po prezentáciu výsledkov a svojej predstavy o životnom prostredí. Využívajú sa zážitkové metódy vyučovania, práca v teréne a IKT vo vyučovaní. K didakticky najefektívnejším metódam environmentálnej výchovy patrí priame pozorovanie životného prostredia, metódy, formy a prostriedky práce, ktoré rozvíjajú poznávacie schopnosti i sociálne zručnosti žiakov a súčasne prispievajú k pozitívnym emocionálnym zážitkom (napr. hry, kvízy, súťaže atď.).

1. **PODMIENKY KLASIFIKÁCIE A HODNOTENIA**

Predmet environmentálna výchova v 6. ročníku neklasifikujeme. Žiaci sú hodnotení v súlade s Metodickým pokynom č. 22/2011 na hodnotenie žiakov základnej školy, ktoré schválilo MŠ  SR pod č.:2011-3121/12824:4-921 s platnosťou od 1.5.2011. Hodnotenie prebieha v súlade s hodnotením schváleným na Pedagogickej rade ZŠ Sama Cambela.